แฮร์รี่ พอตเตอร์ (ละครชุด)

แฮร์รี่ พอตเตอร์  เป็นละครชุดแนวแฟนตาซีที่เตรียมออกอากาศในอนาคตทางช่องเอชบีโอ สร้างจากหนังสือชุดชื่อเดียวกันโดย เจ. เค. โรว์ลิง ละครชุดสร้างโดย เอชบีโอเอนเทอร์เมนเมนต์, วอร์เนอร์บราเธอร์สเทเลวิชัน, บรอนเตฟิล์มแอนด์ทีวี และเฮย์เดย์ฟิล์มส์ แสดงนำโดย ดอมินิก แมกลาฟลิน เป็น แฮร์รี่ พอตเตอร์ ร่วมกับ อลาสแตร์ สเตาต์ เป็น รอน วีสลีย์ และอาราเบลลา สแตนตัน เป็น เฮอร์ไมโอนี่ เกรนเจอร์ ส่วน จอห์น ลิทโกว์, เจเน็ต แมคเทียร์, ปาปา เอสซิเอดู และนิก ฟรอสต์ ร่วมแสดงในบทบาทสมทบ
การพัฒนาละครชุด "แฮร์รี่ พอตเตอร์" ได้รับการเปิดเผยว่า เริ่มต้นในเดือนมกราคม ค.ศ. 2021 โดยมีแผนที่จะถ่ายทำละครชุดต่อเนื่องยาวนานกว่าทศวรรษ เป็นส่วนหนึ่งของการดัดแปลงให้ตรงตามหนังสือ ละครชุดนำโดยโชว์รันเนอร์ ฟรานเชสกา การ์ดิเนอร์ และผู้กำกับ มาร์ก ไมลอด การคัดเลือกนักแสดงสำหรับบทบาทสำคัญเริ่มขึ้นในเดือนพฤศจิกายน ค.ศ. 2024 และได้รับการยืนยันในเดือนเมษายน ค.ศ. 2025 มีการประกาศรับสมัครนักแสดงสำหรับบทบาทของแฮรี่ รอน และเฮอร์ไมโอนี่ในเดือนกันยายน ค.ศ. 2024 หลังจากพิจารณานักแสดงไปแล้ว 32,000 คน ปรากฏว่าในเดือนพฤษภาคม ค.ศ. 2025 แมกลาฟลิน สเตาต์ และสแตนตันได้รับคัดเลือกให้รับบทดังกล่าว
แต่เดิมละครชุดจะออกอากาศทางเอชบีโอแม็กซ์ แต่เปลี่ยนไปออกอากาศทางเอชบีโอในเดือนมิถุนายน ค.ศ. 2024 การถ่ายทำเริ่มต้นในเดือนกรกฎาคม ค.ศ. 2025 ที่ลีฟส์เดนสตูดิโอส์ "แฮร์รี่ พอตเตอร์" กำหนดออกอากาศทางเอชบีโอในสหรัฐในช่วงต้น ค.ศ. 2027 โดยปีแรกจะมีทั้งหมดแปดตอน
การสร้าง.
"แฮร์รี่ พอตเตอร์" เป็นการร่วมสร้างโดย เอชบีโอ, วอร์เนอร์บราเธอร์สเทเลวิชัน, บรอนเตฟิล์มแอนด์ทีวี และเฮย์เดย์ฟิล์มส์ โชว์รันเนอร์ ฟรานเชสกา การ์ดิเนอร์ และผู้กำกับ มาร์ก ไมลอด ทำหน้าที่เป็นผู้อำนวนการสร้างฝ่ายบริหารร่วมกับ เจ. เค. โรว์ลิง, นีล แบลร์, รูท เคนลีย์-เล็ตส์ และเดวิด เฮย์แมน
เบื้องหลัง.
"แฮร์รี่ พอตเตอร์" เป็นนวนิยายชุดแนวแฟนตาซีจำนวนเจ็ดเล่มที่เขียนโดยโรว์ลิงระหว่าง ค.ศ. 1997 ถึง 2007 นวนิยายชุดได้รับการดัดแปลงเป็นภาพยนตร์ชุดจำนวนแปดภาคระหว่าง ค.ศ. 2001 ถึง 2011 โดย "แฮร์รี่ พอตเตอร์กับเครื่องรางยมทูต" แบ่งเป็นภาพยนตร์สองภาค ทั้งหนังสือและภาพยนตร์มีอิทธิพลอย่างมากต่อวัฒนธรรมประชานิยม โดยหนังสือได้รับการแปลมากกว่าแปดสิบภาษา และภาพยนตร์ชุดอยู่ในแฟรนไชส์ภาพยนตร์ที่ทำเงินสูงสุดอันดับที่สี่ โดยภาพยนตร์ทั้งแปดภาคทำเงินทั่วโลกมากกว่า 7.7 พันล้านดอลลาร์สหรัฐ
การพัฒนา.
"เดอะฮอลลีวูดรีพอร์เตอร์" เปิดเผยในเดือนมกราคม ค.ศ. 2021 ว่า ละครชุด "แฮร์รี่ พอตเตอร์" ยังอยู่ในช่วงเริ่มต้นของการพัฒนา และผู้บริหารของเอชบีโอแม็กซ์กำลังมองหานักเขียนที่มีศักยภาพ อย่างไรก็ตาม เอชบีโอแม็กซ์และวอร์เนอร์บราเธอส์ปฏิเสธรายงานดังกล่าว โดยระบุว่าไม่มีละครชุด "แฮร์รี่ พอตเตอร์" ที่กำลังอยู่ในการพัฒนาที่สตูดิโอหรือบนแพลตฟอร์มสตรีมมิง มีรายงานในเดือนพฤษภาคม ค.ศ. 2022 เกี่ยวกับประกาศการประชุมระหว่าง เดวิด ซาสลาฟ ซีอีโอของวอร์เนอร์บราเธอส์ดิสคัฟเวอรี และโรว์ลิงในการหารือเกี่ยวกับโครงการเอชบีโอแม็กซ์ในอนาคตที่ดำเนินเรื่องในแฟรนไชส์ "โลกเวทมนตร์"
มีรายงานในเดือนธันวาคม ค.ศ. 2022 ว่า แชนนิง ดันจีย์ ซีอีโอของวอร์เนอร์บราเธอส์เทเลวิชัน ร่วมวางแผนขยายแฟรนไชส์ "โลกเวทมนตร์" มีการประกาศในเดือนเมษายน ค.ศ. 2023 ว่า ละครชุดดังกล่าวอยู่ระหว่างการพัฒนาในการประชุมนักลงทุนของวอร์เนอร์บราเธอส์ ซาสลาฟเปิดเผยแผนการสำหรับละครชุดดังกล่าวในระหว่างการนำเสนอบริการผ่านสัญญาณต่อเนื่องใหม่ แม็กซ์ ซึ่งเป็นบริการต่อจากเอชบีโอแม็กซ์ ละครชุดจะได้รับการพัฒนาต่อเนื่องเป็นเวลากว่าทศวรรษ และแต่ละปีจะดัดแปลงให้ตรงตามหนังสือชุด การค้นหาโชว์รันเนอร์กำลังดำเนินการอยู่ ขณะที่ เดวิด เฮย์แมน กำลังเจรจาเป็นผู้อำนวยการสร้างฝ่ายบริหาร หลังจากทำหน้าที่เป็นผู้อำนวยการสร้างของภาพยนตร์ชุด "แฮร์รี่ พอตเตอร์" และคาดว่าปีแรกของละครชุดจะครอบคลุมเนื้อหาในหนังสือเล่มแรก "แฮร์รี่ พอตเตอร์กับศิลาอาถรรพ์" (1997) ทั้งหมด หลังจากที่โรว์ลิงได้รับการยืนยันให้เป็นผู้อำนวยการสร้างฝ่ายบริหารของละครชุด เหตุการณ์นี้ทำให้เกิดกระแสวิพากษ์วิจารณ์อย่างหนัก เนื่องจากก่อนหน้านี้ เธอเคยได้รับการวิพากษ์วิจารณ์มุมมองของเธอเกี่ยวกับประเด็นเรื่องคนข้ามเพศ แต่ เคซีย์ บลอยส์ ประธานและซีอีโอของเอชบีโอและเอชบีโอแม็กซ์กล่าวว่า เธอจะไม่ถูกไล่ออก นีล แบลร์ และรูท เคนลีย์-เล็ตส์ ได้รับเลือกให้เป็นผู้อำนวยการสร้างฝ่ายบริหารของละครชุดในเดือนเมษายน ค.ศ. 2023
"เดดไลน์ฮอลลีวูด" ระบุในเดือนกุมภาพันธ์ ค.ศ. 2024 ว่า มีรายชื่อที่จะเป็นผู้นำด้านความคิดสร้างสรรค์ของละครชุดจำนวนสามคน รวมถึง ฟรานเชสกา การ์ดิเนอร์ ผู้เขียนบท "สักเสซชั่น" การ์ดิเนอร์ได้รับการว่าจ้างให้เป็นโชว์รันเนอร์ และผู้เขียนบทในเดือนมิถุนายน และมาร์ก ไมลอด ได้รับการว่าจ้างให้เป็นผู้กำกับในหลายตอนของละครชุด นอกจากนี้ ทั้งคู่และเฮย์แมนยังได้รับการประกาศให้เป็นผู้อำนวยการสร้างฝ่ายบริหารเช่นกัน "แฮร์รี่ พอตเตอร์" ย้ายจากแม็กซ์ มาออกอากาศในเอชบีโอในเดือนมิถุนายน ค.ศ. 2024 เป็นส่วนหนึ่งของการเปลี่ยนแปลงกลยุทธ์ด้านเนื้อหา
การเขียนบท.
แอนดี กรีนวาลด์, บิจาน เชบานี, โจเซฟิน การ์ดิเนอร์, ลอรา นีล, มาร์ทา ฮิลเลียร์, ริปลีย์ พาร์กเกอร์, แซม โฮลครอฟต์ และเท็ด โคเฮน ทำหน้าที่เป็นผู้เขียนบทละครชุด ร่วมกับฟรานเชสกา การ์ดิเนอร์
การคัดเลือกนักแสดง.
การคัดเลือกนักแสดงเริ่มต้นในเดือนกันยายน ค.ศ. 2024 นำโดยผู้กำกับการคัดเลือกนักแสดง ลูซี เบแวน และเอมิลี บร็อกแมน มีการเปิดรับสมัครนักแสดงเด็กเพื่อมารับบทเป็นแฮร์รี่ พอตเตอร์, รอน วีสลีย์ และเฮอร์ไมโอนี่ เกรนเจอร์ โดยค้นหาเด็กอายุ 9–11 ปี ณ เดือนเมษายน ค.ศ. 2025 ซึ่งเป็นผู้อยู่อาศัยในสหราชอาณาจักร และไอร์แลนด์ โดยอธิบายว่า ตัวแทนจะต้องส่ง "นักแสดงที่มีคุณสมบัติ โดยไม่คำนึงถึงชาติพันธุ์, เพศ, ความพิการ, เชื้อชาติ, รสนิยมทางเพศ และอัตลักษณ์ทางเพศ" มีนักแสดง 32,000 คนเข้าร่วมออดิชันบทบาทเหล่านี้
ตั้งแต่เดือนพฤศจิกายนถึงธันวาคม ค.ศ. 2024 มีการพิจารณานักแสดงหลายคนสำหรับบทบาทในละครชุด ได้แก่ มาร์ก ไรแลนซ์ และมาร์ก สตรอง เป็น อัลบัส ดัมเบิลดอร์, ปาปา เอสซิเอดู เป็น เซเวอร์รัส สเนป, ชารอน ฮอร์แกน และเรเชล ไวสซ์ เป็น มิเนอร์ว่า มักกอนนากัล และเบร็ตต์ โกลด์สไตน์ เป็น รูเบอัส แฮกริด ในเดือนธันวาคม คาดว่าจะมีการตัดสินใจเกี่ยวกับการคัดเลือกนักแสดงของแฮรี่, รอน และเฮอร์ไมโอนี่ "ในเร็ว ๆ นี้" จอห์น ลิทโกว์ เข้าสู่การเจรจาขั้นสุดท้ายในเดือนกุมภาพันธ์ ค.ศ. 2025 เพื่อแสดงเป็นดัมเบิลดอร์ และเขาก็ประกาศการคัดเลือกนักแสดงของเขาไม่นานหลังจากนั้น เอสซิดูใกล้จะบรรลุข้อตกลงในการแสดงเป็นสเนปในเดือนมีนาคม ขณะที่ เจเน็ต แมคเทียร์ และนิก ฟรอสต์ เข้าสู่การเจรจาเพื่อแสดงเป็นมักกอนนากัล และแฮกริด ลิทโกว์, แมคเทียร์, เอสซิเอดู และฟรอสต์ ได้รับการยืนยันในเดือนเมษายน ค.ศ. 2025 ว่า จะแสดงนำในละครชุด โดย ลุก ทัลลอน และพอล ไวต์เฮาส์ เข้าร่วมนักแสดงเป็น ควิรีนัส ควีเรลล์ และอาร์กัส ฟิลช์
ดอมินิก แมกลาฟลิน, อลาสแตร์ สเตาต์ และอาราเบลลา สแตนตัน ได้รับเลือกให้แสดงเป็น พอตเตอร์, วีสลีย์ และเกรนเจอร์ ในเดือนพฤษภาคม ค.ศ. 2025 มีการประกาศนักแสดงเพิ่มเติมในเดือนต่อมา ได้แก่ แคตเทอรีน พาร์กินสัน เป็น มอลลี วีสลีย์, ล็อกซ์ แพรตต์ เป็น เดรโก มัลฟอย, จอห์นนี ฟลินน์ เป็น ลูเซียส มัลฟอย, ลีโอ เอิร์ลลีย์ เป็น เชมัส ฟินนิกัน, อเลสเซีย เลโอนี เป็น ปาราวตี พาติล, เซียนนา มูซาห์ เป็น ลาเวนเดอร์ บราวน์, เบล พาวลีย์ เป็น เพทูเนีย เดอร์สลีย์, แดเนียล ริกบี เป็น เวอร์นอน เดอร์สลีย์ และเบอร์ตี คาร์เวล เป็น คอร์นีเลียส ฟัดจ์ ในเดือนกรกฎาคม รอรี วิลม็อต และอาโมส คิตสัน ได้รับเลือกให้แสดงเป็น เนวิลล์ ลองบัตทอม และดัดลีย์ เดอร์สลีย์ ตามลำดับ ขณะที่ หลุยส์ บรีลีย์ เข้าร่วมเป็น มาดาม ฮูช และแอนทอน เลสเซอร์ ได้รับเลือกให้แสดงเป็น แกร์ริก โอลลิแวนเดอร์
การออกแบบ.
ฮอลลี วอดดิงตัน ทำหน้าที่เป็นผู้ออกแบบเครื่องแต่งกาย ขณะที่ มารา เลอแปร์-ชลูป ทำหน้าที่เป็นผู้ออกแบบงานสร้าง
การถ่ายทำ.
การถ่ายทำเริ่มต้นเมื่อวันที่ 14 กรกฎาคม ค.ศ. 2025 ที่วอร์เนอร์บราเธอส์สตูดิโอส์ลีฟส์เดนในวัตฟอร์ด, ฮาร์ตฟอร์ดเชอร์ ที่เดียวกันกับภาพยนตร์ชุด "แฮร์รี่ พอตเตอร์" เคยถ่ายทำ โดยมี อาเดรียโน โกลด์แมน ทำหน้าที่เป็นผู้กำกับภาพ มีการสร้างโรงเรียนชั่วคราวสำหรับนักแสดงเด็กที่สตูดิโอ โดยออกแบบมาเพื่อให้รองรับนักเรียนได้ถึง 600 คน มีรายงานในเดือนพฤษภาคม ค.ศ. 2025 ว่า ฉากของละครชุดเริ่มต้นก่อสร้างแล้ว ในเดือนเดียวกัน ทีมงานถ่ายทำใช้เวลาอยู่ที่ อีล เดอ เซน ในบริตตานีนานกว่าหนึ่งสัปดาห์ เพื่อถ่ายทำบริเวณประภาคารเทเวนเนก เมื่อวันที่ 14 กรกฎาคม ค.ศ. 2025 มีการเผยภาพแรกจากกองถ่าย โดยแสดงแมกลาฟลินใส่ชุดเป็นตัวละครของเขา เมื่อวันที่ 17 กรกฎาคม ค.ศ. 2025 พบเห็นกองถ่ายทำที่สวนสัตว์ลอนดอน
หลังการถ่ายทำ.
อเล็กซิส วาจส์บรอต ทำหน้าที่เป็นหัวหน้าฝ่ายเอฟเฟ็กต์ภาพ
การออกอากาศ.
ละครชุดจะออกอากาศทางเอชบีโอในสหรัฐ และคาดว่าจะออกอากาศในช่วงต้น ค.ศ. 2027 โดยปีแรกจะมีทั้งหมดแปดตอน แต่เดิม ละครชุดจะออกอากาศทางบริการผ่านสัญญาณต่อเนื่อง เอชบีโอแม็กซ์